 

Poslovni broj 3. St-432/2015-20



REPUBLIKA HRVATSKA
TRGOVAČKI SUD U ZADRU							
Zadar, Dr. Franje Tuđmana 35 

U   I M E   R E P U B L I K E   H R V A T S K E

R J E Š E N J E

Trgovački sud u Zadru, OIB: 39670464653, po sutkinji Tini Grgas, odlučujući o prijedlogu Financijske agencije, Regionalnog centra Split, Podružnice Zadar, Ivana Danila 4, Zadar od 3. studenog 2015. za otvaranje stečajnoga postupka nad dužnikom GRUPA EKOLOGIJA d.o.o. sa sjedištem u Zadru, Ivana Viteza od Sredne 11, OIB: 85381755784, zastupanim po članici uprave Sunčani Czindery iz Zadra, Ivana Viteza od Sredne 1, OIB: 68153487025, 14. srpnja 2016.  

r i j e š i o   j e

Obustavlja se prethodni postupak nad dužnikom GRUPA EKOLOGIJA d.o.o. sa sjedištem u Zadru, Ivana Viteza od Sredne 11, OIB: 85381755784.  

Obrazloženje

	Financijska agencija je 3. studenog 2015. podnijela ovom sudu prijedlog za otvaranje stečajnoga postupka nad uvodno označenim dužnikom po članku 110. st. 1. Stečajnog zakona (Narodne novine broj 71/15, u nastavku teksta: SZ) navodeći da isti na dan 9. rujna 2015. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 2.777,89 kuna. 
Podneskom od 6. travnja 2016. dužnik je obavijestio ovaj sud da je početkom siječnja 2016. podmirio sva dospjela potraživanja prema svojim vjerovnicima zbog čega da nije ostvaren stečajni razlog nesposobnosti dužnika za plaćanje.
Zaključkom od 17. svibnja 2016. ovaj sud je naložio Financijskog agenciji očitovati se na prednje navode dužnika nakon čega je ista dostavila u spis potvrdu od 19. svibnja 2016. iz koje proizlazi da je dužnik podmirio dugovanje povodom kojeg je iniciran predmetni postupak te da je isti na dan izdavanja potvrde u neprekidnoj blokadi od 30 dana. 
Rješenjem ovog suda od 13. lipnja 2016. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom u kojem je osoba ovlaštena za zastupanje dužnika po zakonu na ročištu od 14. srpnja 2016. ostala kod prednjih navoda dodajući da dužnik uredno obavlja svoju registriranu djelatnost, da su imovina dužnika i potraživanja istog prema trećim osobama veća od postojećih obveza te da je dužnik sposoban za plaćanje, predlažući sudu donošenje odluke kao u izreci rješenja. 
	Odredbom čl. 6. st. 2. t. 1. SZ-a propisano je da će se smatrati da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa, dok je odredbom čl. 7. st. 1. SZ-a propisano da prezaduženost postoji ako je imovina dužnika pravne osobe manja od postojećih obveza. Nadalje, odredbom 128. st. 9. SZ-a je propisano je da će sud obustaviti postupak ako dužnik do završetka prethodnoga postupka postane sposoban za plaćanje.  
	Na temelju navoda osobe ovlaštene za zastupanje dužnika po zakonu i potvrde Financijske agencije od 19.05.2016., a budući je iz potonje razvidno da dužnik u Očevidniku iste nema evidentirane neizvršene osnove za plaćanje u razdoblju dužem od 60 dana već u razdoblju od svega 30 dana te da je do završetka prethodnoga postupka postao sposoban za plaćanje u smislu odredbe čl. 128. st. 9. SZ-a, utvrđeno je da ne postoje stečajni razlozi nesposobnosti dužnika za plaćanje i prezaduženosti istog iz čl. 5., 6. i 7. SZ-a. 
Postupajući temeljem odredbe čl. 128. st. 9. Stečajnog zakona, a prethodno utvrdivši da nisu ostvareni stečajni razlozi iz odredbi čl. 5., 6. i 7. SZ-a potrebni za otvaranje stečajnog postupka nad dužnikom, predmetni postupak je trebalo obustaviti te donijeti odluku kao u izreci rješenja. 

U Zadru 14. srpnja 2016. 

                           Sutkinja:
Tina Grgas

UPUTA O PRAVNOM LIJEKU: 
Protiv ovog rješenja dopuštena je žalba u roku od 8 dana od isteka osmog dana od objave rješenja na e-oglasnoj ploči suda. Žalba se podnosi u tri primjerka putem ovog suda za Visoki trgovački sud.


Dostaviti: 
1. Predlagatelju
1. Dužniku
1. Svima putem e-Oglasne ploče suda
1. U spis 

